Tandekry lei tot ’n oordadige gekwyl wat die vel op die ken en in die nek irriteer. Omdat die speeksel meer is as gewoonlik, is die ensieme daarin ook meer – en dit kan dan in die spysverteringstelsel beland en suurder, losser stoelgange tot gevolg hê, sê suster Alet van Heerden van die babaproduk-maatskappy Nuk. Die uiteinde: brandboudjies.
Nóg ’n sigbare teken is rooi, opgehewe tandvleis waar die tand deurdruk en soms ’n blos op die wange as gevolg van ’n effens hoër liggaamstemperatuur wanneer die immuunstelsel infeksie beveg.
Hou enige koors goed dop om seker te maak dit word nie hoër nie – ’n hoë koors wat langer as 24 uur duur is doktersake, want ’n te hoë koors kan jou kind skade doen en het meestal ’n meer kommerwekkende oorsaak as tandekry.
Die tandvleis is die grootste bron van ongerief en daarom help dit om die plekkie waar die tand uitkom, te masseer. Doen dit sommer met jou vinger of met ’n silikoon babatandeborsel.
Nog ’n goeie plan is koue vloeistof of koue fyngedrukte vrugte. Sommige ouers laat hul babas aan ’n koue, skoon waslap kou en suig.
As jou baba regtig swaarkry kan jy een van die verskeie jels of poeiers op die mark beproef. Smeer dit aan die tandvleis; dis antibakteries en verdoof die seer plekkies ’n bietjie. ’n Parasetamol-stroop kan die pynervaring verminder, terwyl homeopatiese middels die liggaam stimuleer om sy eie pynverligting te produseer.
Die meeste produkte, chemies of natuurlik, bevat egter aktiewe bestanddele en moenie ingesluk word nie – wat jy moeilik kan beheer in die geval van ’n klein babatjie. Moet dus nie sommer enigiets aanwend nie en wees uiters spaarsaam as jy dit wel doen. Praat liefs eers met jou tandarts of dokter daaroor.Moet nooit vir jou baba alkohol soos brandewyn gee nie.
Een van die grootste oorsake van melktandbederf is dat kinders met ’n bottel melk of sap aan die slaap raak en die tandjies dan vir lang rukke in aanraking met die suikerryke vloeistof bly. Annaleen beveel aan dat jy melktande twee keer per dag skoonmaak met ’n sagte baba-tandeborsel.